**NEM ÁRTOTT NEKÜNK A GÁZ!**

Csapatunk a REAC Budapest I. osztályú futball csapata a bajnokság 22. fordulójában hazai pályán villanyfényes körülmények között mérkőzött meg a Gázgyár csapatával. A bajnokság rendkívül szoros, így minden pontnak, minden gólnak nagy jelentősége lehet a végső elszámolásnál. Ennek szellemében próbáltunk a mérkőzés folyamán játszani, de azt tudtuk, hogy masszív szervezett védekezést mutat majd ellenfelünk. Szép számú közönségünk előtt kezdődött el a játék és bizony a mérkőzés folyamán lelkes hazai drukkereink, szurkolótáborunk hangpárbajt vívott a Gázgyár igencsak hangos szurkolóival. Nem volt nálam hangmérő eszköz, de véleményem szerint ezt a csatát is a hazai szurkolók nyerték. Bizony az embernek az volt az érzése, hogy a hangzavar talán még sokkal magasabb osztályban is megállta volna a helyét. Most már azonban a mérkőzésről. A játékvezető sípszava után azonnal támadásba lendültünk és mint ahogy várható volt a Gázgyár csapata a saját térfelén szervezett védekezést mutatott be. Óriási mezőnyfölényben játszottunk, igaz sokáig komoly nagy helyzet nélkül. A 15. percben azonban elszalasztottunk egy nagy gólszerzési lehetőséget. Jobboldali akció végén az alapvonal magasságából Balázs Bálint nagyszerűen centerez, de sajnos Popov Patrik 5 méterről nem tudta gólra váltani a helyzetet a kapus szögletre mentett. Továbbra is óriási mezőnyfölényben játszottunk, szubjektív véleményem szerint 80:20 % arányban nálunk volt a labda a Gázgyár csapata át sem lépte térfelünket. Gyömöszöltük-gyömöszöltük ellenfelünket, de csak nem született meg a nagyon várt gólunk. Több apró lehetőséget is kihagytunk. Ami késik azonban nem múlik. A 31. percben Balázs Bálint szögletét Pesti Dávid 7 méterről középről a kapu baloldalába fejelte. 1:0. Ekkor azt gondoltuk, hogy megváltozik a játék képe, ellenfelünk bátrabban fog játszani és átmerészkedik térfelünkre és így talán több lehetőségünk lesz, nagyobb terület adódik előttünk. Ebben csalatkoztunk, ellenfelünk ugyanúgy csak a védekezésre koncentrált, így a félidőben már nem esett több gól. 1:0-s vezetésünknél vonultunk az öltözőbe. A szünetben hangos szócsata volt a legvérmesebb REAC és Gázgyár szurkolók között, de azért azt az ellenfél drukkerei is elismerték, hogy teljesen megérdemelt a vezetésünk. Jött a második félidő. Mintha kopíroztuk volna az elsőt, ugyanaz történt, nem változott a játék képe mi támadtunk, ellenfelünk gyakorlatilag át sem lépte térfelünket. Egymás után érkeztek a kisebb-nagyobb helyzeteink, de a második végleg megnyugtató gól nem jött. A 79. percben azonban már nem volt mentség, Popov Patrik megszerezte második gólunkat. Formás akció a baloldalon, Merczel Zsolt ügyes labdával indítja a baloldalon kilépő Kasza Danit, aki az alapvonal magasságából laposan középre passzol és Popov Patrik magabiztosan kb. 5 méterről a hálóba helyez. 2:0. A mérkőzés érdemi része ezzel lezárult az eredmény már nem változott. Megnyertük a mérkőzést igaz játszottunk már jobban ebben a bajnokságban, rúgtunk több gólt is, de azt látni kell, hogy nagyon nehéz olyan ellenfél ellen játszani, amely nemigazán törekszik a gólszerzésre, hanem csak a védekezéssel foglalkozik, illetve a nagy gólarányú vereség elkerülése a célja.

Azonban nincs sok időnk, mert már szerdán 18h-kor újra pályára kell lépnünk, a Budapest Kupa elődöntőjébe hazai pályánkon a Testvériség SE ellen. Természetesen semmi más célunk nem lehet, mint a mérkőzés megnyerése. Azonban a bajnokságot sem hanyagolhatjuk el, a Kelen csapata is nyert, hajszálra azonos a gólarányunk és mindenféleképp meg kell nyernünk az elmaradt mérkőzésünket is. Szombaton a Budafok II. gárdájával fogunk idegenben megmérkőzni 15h-kor. Már le sem írom, hogy mit várunk a csapattól, ezt már azt hiszem mindenki tudja.

Várjuk Kedves Szurkolóinkat a jövő heti két mérkőzésünkre is!

HAJRÁ REAC!

Kiss István György